Nordhaug skal kjøre Milano-San Remo
Det melder procycling.no. På grunn av skaden han pådro seg under oppkjøringen til sesongen er han fortsatt hjemme i Norge når Thor Hushovd & co. starter i Tour Méditerranéen onsdag. Han reiser ikke til den franske rivieraen før til helgen. - Jeg drar til Nice søndag og skal trene der et par dager før jeg starter i rittet Haut Var. Så får det heller bli litt flere ritt senere som Milano-San Remo og kanskje også Criterium Internasjonal, røper Nordhaug. Dermed er det klart at hans nye lag vil satse på ham i de største rittene i begynnelsen av sesongen. Tour de Haut Var går 16. og 17. februar, mens Milano-San Remo kjøres 17. mars. - Laget satser på meg i World Tour-rittene, og de tror kan gjøre en god jobb på slutten, sa Nordhaug som i fjor syklet for Edvald Boasson Hagens Sky-lag. Det nye laget Blanco bygger på restene av det nederlandske laget Rabobank. Robert Gesink er lagets store stjerne.
Lars Petter Nordhaug (28) skulle kjørt Tour Medierranéen i Frankrike denne uken, men en kneskade gjør at debuten for Blanco-laget drøyer.